Birmingham

Birmingham is 'n stad in 't midde vaan Ingeland (modern graofsjap West Midlands, historisch graofsjap Warwickshire) en mèt 1.101.360 inwoeners (2014) de twiede groetste stad vaan 't Vereineg Keuninkriek. De naom Birmingham is vaan Angelsaksische aofkoms (in 't Domesday Book bekind es Beormingahām, 'heim vaan Beormings'), meh stèlde de ierste iewe neet väöl veur (ouch neet in vergelieking mèt umligkende plaotse). In de hoeg middeliewe greujden 't oet tot e plattelandsstedsje mèt merretrech, 'ne status deen 't ouch in de vreugmodernen tied vasheel. Vaanaof de twiede hèlf vaan d'n achtienden iew leep Birmingham evels veurop in de Industrieel Revolutie, wat de bevolking deeg explodere en 't aonzien vaan de stad radicaol veraanderde. Tot laat in de jaore 1970 kós de stad groete economische veurspood, al woort ze wel hel geraak door de Duitse bombardeminte in 1940. Mèt de recessie vaan de jaore 1980 kaom Birmingham zwoer in verval en kraog de stad 'ne slechte naom. Sindsdeen heet me de economie veural op deenste geriech. Ouch is de stad e centrum vaan modern kuns gewore, gans in 't bezunder vaan modern arsjitectuur.

Categorie:Sjtaej in Vereinig Keuninkriek